En 17-årig asylansøger på asylcentret ved Thorup Strand ved Fjerritslev blev torsdag aften anholdt og sigtet for røveri og trusler. - Han begår noget, der ligner røveri da han truer eller på anden måde skaffer sig 500 kroner fra en anden asylansøger på centret og da personalet så lægger sig i mellem og tager de 500 kroner tilbage for at give dem til den forurettede, kommer han med verbale trusler mod dem, fortæller vagtchef ved Nordjyllands Politi Carsten Kjær. Den 17-årige sad fredag formiddag i detentionen på politigården i Aalborg og ventede på at politiets jurister afgjorde om han skulle fremstilles i grundlovsforhør. Det blev han fredag klokken 11.30 og efterfølgende er han blevet varetægtsfængslet i fire uger. Det har han kæret til landsretten.
Nordjyllands Politi anholdt torsdag aften en 17-årig, der på asylcentret ved Thorup Strand havde truet sig til 500 kroner.